Im Klee siini wiitere Inträsse  si im Zeichne und Dichde gläge. In siine Schuelbüecher und -heft het s e Hufe Karikature. Scho früeh het er mit em Zeichestift d Silhouette vo Stedt won er kennt het wie Bärn, Fribourg und d Landschaft um sä ume erfasst.[4] Siis zeichnerische Talänt isch aber nit gförderet worde, wil siini Eltere ihn zum Musiker hai welle lo usbilde. 1890 isch dr Klee uf s Progymnasium z Bärn gange. Im April 1898 het er aagfange e Dagebuech z füehre, won er bis zum Dezämber 1918 ergänzt het; er het s im gliiche Johr no redigiert und ihm d Überschrift "Erinnerungen an die Kindheit" gee.[5] Im Septämber 1898 het er si Schuelusbildig mit dr Matur am Literargymnasium z Bärn abgschlosse. Zur wiitere Usbildig het er d Schwiiz verloo und isch uf Münche gange, zum Kunst z studiere. Mit däm Entschluss het er sich gegen e Wunsch vo siine Eltere ufglehnt. Näbe siim Emanzipationswille het s für ihn non e andere Grund gee, für zum nid Musig z studiere: Er het dänggt, ass s musikalische Schaffe si Höhepunggt scho überschritte haig und het die modärnen Kompositione nit gschetzt.[6]